b'\n_START_ARTICLE_\nPaprastasis skaliaras\n_START_SECTION_\nArealas\n_START_PARAGRAPH_\nPaprastasis skaliaras sutinkamas Amazon\xc4\x97s ir Negro upi\xc5\xb3 baseinuose, vadinamojo \xe2\x80\x9ejuodojo vandens\xe2\x80\x9c srityse. M\xc4\x97gsta ramias vietas, u\xc5\xbeut\xc4\x97kius. Pasak M. Iljino, \xc4\xaf Europ\xc4\x85 \xc5\xa1ios \xc5\xbeuvys pirm\xc4\x85 kart\xc4\x85 atve\xc5\xbetos 1909\xc2\xa0m.\n_START_SECTION_\nApra\xc5\xa1ymas\n_START_PARAGRAPH_\nD\xc4\x97l stipriai i\xc5\xa1ilg\xc4\x97jusi\xc5\xb3 nugarinio ir analinio pelek\xc5\xb3, k\xc5\xabno forma primena pusm\xc4\x97nul\xc4\xaf. Dubens pelekai evoliucionavo \xc4\xaf \xc5\xabselius pana\xc5\xa1ias ataugas. K\xc5\xabnas i\xc5\xa1 \xc5\xa1on\xc5\xb3 stipriai suspaustas. \xc5\xbduvies \xc5\xa1onuose yra kelios vertikalios, tamsios juostos, kuri\xc5\xb3 paprastai b\xc5\xabna keturios. Gamtin\xc4\x97 forma turi sidabrin\xc4\xaf k\xc5\xabn\xc4\x85 su raudonomis akimis, bet akvariumininkai yra i\xc5\xa1ved\xc4\x99 daugyb\xc4\x99 poru\xc5\xa1i\xc5\xb3 ir hibrid\xc5\xb3, kuriuos i\xc5\xa1ved\xc4\x97 sukry\xc5\xbemin\xc4\x99 su artima r\xc5\xab\xc5\xa1imi\xc2\xa0\xe2\x80\x93 Pterophyllum eimekei. Selekcinink\xc5\xb3 darbo rezultatas\xc2\xa0\xe2\x80\x93 didelis kiekis spalvini\xc5\xb3 variacij\xc5\xb3, nuo auksini\xc5\xb3 iki juod\xc5\xb3. Lytinis dimorfizmas yra labai ne\xc5\xbeymus. Patinas turi i\xc5\xa1kilesn\xc4\x99 kakt\xc4\x85.\n_START_SECTION_\nLaikymas ir veisimas\n_START_PARAGRAPH_\nNe\xc5\xbei\xc5\xabrint \xc4\xaf paplitusi\xc4\x85 nuomon\xc4\x99, skaliarai yra gana nepretenzingi, nors neteisingai pri\xc5\xbei\xc5\xabrint gali u\xc5\xbesikr\xc4\x97sti \xc4\xafvairiomis ligomis, tod\xc4\x97l juos sunku pri\xc5\xbei\xc5\xabr\xc4\x97ti nepatyrusiems akvariumininkams. Skaliarams b\xc5\xabtinas erdvus akvariumas (ne ma\xc5\xbeiau 50 l, geriausia nuo 80 l) ir \xc5\xa1varus, ner\xc5\xabg\xc5\xa1tus vanduo (pH 6-7,5), kurio temperat\xc5\xabra 24-26\xc2\xa0\xc2\xb0C._NEWLINE_Pa\xc5\xa1ar\xc4\x85 geriau naudoti gyv\xc4\x85 (uodo tr\xc5\xabklio lervas, dafnijas), bet tinka ir kokybi\xc5\xa1kas sausas pa\xc5\xa1aras (dribsniai). Nerekomenduojama duoti tubifeks\xc5\xb3, nes nuo j\xc5\xb3 skaliarai rieb\xc4\x97ja ir praranda geb\xc4\x97jim\xc4\x85 daugintis, o kartais ir nugai\xc5\xa1ta._NEWLINE_Skaliar\xc5\xb3 lyties nustatymas yra sud\xc4\x97tingas, o klaidos tikimyb\xc4\x97 gana didel\xc4\x97. Tod\xc4\x97l dauginimuisi atrenkama grup\xc4\x97 suaugusi\xc5\xb3 \xc5\xbeuv\xc5\xb3 (ne ma\xc5\xbeiau kaip 6 individai), kurios gyvendamos viename akvariume susiporuoja (nors ir tokiu atveju, kartais \xc4\xafvyksta nesusipratim\xc5\xb3, nes tr\xc5\xabkstant pateli\xc5\xb3 vienas i\xc5\xa1 patin\xc4\x97li\xc5\xb3 pradeda imituoti santykius)._NEWLINE_Dauginimuisi atrinkta pora perkeliama \xc4\xaf atskir\xc4\x85 akvarium\xc4\x85 (ne ma\xc5\xbeesn\xc4\xaf kaip 60 l), o vandens temperat\xc5\xabra pakeliama iki 28-30\xc2\xa0\xc2\xb0C. Vandens r\xc5\xabg\xc5\xa1tingumas ir kietumas\xc2\xa0\xe2\x80\x93 tokie kaip ir auginimo akvariume. \xc5\xbduvys gausiai maitinamos._NEWLINE_Skaliarai ikrus deda ant augal\xc5\xb3 lap\xc5\xb3, kurie palink\xc4\x99 30-45\xc2\xb0 kampu. Tod\xc4\x97l kaip substratas ner\xc5\xa1tui naudojamas, pavyzd\xc5\xbeiui, kriptokorinos lapas, kai kurie akvariumininkai specialiai, palenk\xc4\x99 tinkamu kampu, pakabina \xc5\xbealiai nuda\xc5\xbeyto plastiko ar organinio stiklo plok\xc5\xa1tel\xc4\x99._NEWLINE_Prasid\xc4\x97jusio ner\xc5\xa1to po\xc5\xbeymiai\xc2\xa0\xe2\x80\x93 padid\xc4\x97j\xc4\x99s \xc5\xbeuv\xc5\xb3 dom\xc4\x97jimasis substratu. Jos pradeda kruop\xc5\xa1\xc4\x8diai valyti pasirinkt\xc4\x85 lap\xc4\x85 nuo ne\xc5\xa1varum\xc5\xb3. Po to patel\xc4\x97 i\xc5\xa1leid\xc5\xbeia ant jo ikrus, o patin\xc4\x97lis juos apvaisina. Tolimesni veiksmai priklauso nuo akvariuminink\xc5\xb3: vieni palieka por\xc4\x85 r\xc5\xabpintis ikrais ir mailiumi, kiti, baimindamiesi, kad \xc5\xbeuvys sunaikins ikrus, perkelia jas i\xc5\xa1 ner\xc5\xa1yklos ir ikrais r\xc5\xabpinasi patys.'